Diari Oficial de la Generalitat Valenciana


Sumari del DOGV 8838, del 18-06-2020 (2020/4557)

RESOLUCIÓ conjunta de 15 de juny de 2020, del director general d'Esport i del director general de l'Institut Valencià de la Joventut, sobre modificacions del Programa lliure d'estiu dins de la campanya d'activitats nàutiques de la Generalitat «A la Mar 2020», amb motiu de la pandèmia Covid-19.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8838

Data del DOGV
:   18-06-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/4557


Data del document
:   15-06-2020

Organisme emissor
:   Institut Valencià de la Joventut

Tipus de document
:   Resolució

Anàlisi jurídica

 Descriptors 

:   * estat d'emergència
    * ajuda pública
    * política bancària
    * epidèmia
    * jove
    * cura de la salut
    * salut pública
    * malaltia infecciosa
    * control del crèdit
    * cura d'infermeria
    * esport
    * legislació
    * política creditícia
    * Tresor

RESOLUCIÓ conjunta de 15 de juny de 2020, del director general d'Esport i del director general de l'Institut Valencià de la Joventut, sobre modificacions del Programa lliure d'estiu dins de la campanya d'activitats nàutiques de la Generalitat «A la Mar 2020», amb motiu de la pandèmia Covid-19. [2020/4557]  
La crisi sanitària generada per la pandèmia de Covid-19 i la consegüent declaració de l'estat d'alarma per Reial decret 463/2020, de 14 de març, i les seues successives pròrrogues, ha suposat l'adopció de mesures extraordinàries i la paralització d'activitats.  
El Consell de Ministres va aprovar el 28 d'abril el Pla per a la transició cap a una nova normalitat, el qual estableix els principals paràmetres i instruments per a l'alçament de les mesures establides en el reial decret pel qual s'estableix l'estat d'alarma per a contindre l'expansió de la pandèmia del coronavirus, Covid-19. El procés de desescalada es marca de manera gradual, asimètrica, coordinat amb les comunitats autònomes i adaptable als canvis d'orientació necessaris en funció de l'evolució de les dades epidemiològiques i de l'impacte de les mesures adoptades.  
Així mateix, s'ha publicat el Reial decret llei 21/2020, de 9 de juny, de mesures urgents de prevenció, contenció i coordinació per a fer front a la crisi sanitària ocasionada per la Covid-19.  
I el Decret 8/2020, de 13 de juny, del president de la Generalitat, de regulació i flexibilització de determinades restriccions, en l'àmbit de la Comunitat Valenciana, establides durant la declaració de l'estat d'alarma, en aplicació de la fase 3 del Pla per a la transició cap a una nova normalitat.  
Tot allò permet en la Comunitat Valenciana unes actuacions compatibles amb la campanya d'activitats nàutiques de la Generalitat «A la Mar 2020», sempre complint tots els protocols i mesures de les autoritats sanitàries, amb l'objectiu de continuar protegint la salut de totes les persones que presten o reben servei en les escoles de la Mar de la Generalitat.  
Per mitjà de la Resolució conjunta de 15 de juny de 2020, del director general d'Esport i del director general de l'Institut Valencià de la Joventut, es va convocar el Programa lliure d'estiu dins de la campanya d'activitats nàutiques de la Generalitat «A la Mar 2020» (DOGV 8758, 10/03/20).  
Aquesta resolució estableix que la Direcció General d'Esport i l'Institut Valencià de la Joventut es reserven el dret a modificar l'oferta i el programa d'activitats, i adaptar-lo a la demanda o a l'interés públic. I que, així mateix, dictaran les instruccions que siguen necessàries per a desenvolupar-lo.  
En virtut de tot això i en ús de les competències assignades a la Conselleria d'Educació, Cultura i Esport i a l'Institut Valencià de la Joventut, i d'acord amb el Conveni de col·laboració de data 19 de febrer de 2013 subscrit entre la Generalitat i l'Institut Valencià de la Joventut, per a la gestió conjunta de la campanya d'activitats nàutiques de la Generalitat «A la Mar», altra normativa, i en el marc de l'article 25 del Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, i en ús de les facultats que l'article 11 de la Llei 15/2017, de 10 de novembre, de la Generalitat, de polítiques integrals de joventut, confereix al director general de l'Institut Valencià de la Joventut, en relació amb l'article 70 de la Llei 5/1983, de 30 de desembre, del Consell, resolem conjuntament:  
  
Primer  
Aprovar el protocol d'obertura de les escoles de la Mar de la Generalitat en relació amb la Covid-19, sobre la base del protocol sanitari per al desenvolupament d'activitats de temps lliure i oci educatiu de la Conselleria de Sanitat Universal i Salut Pública, i a les directrius i recomanacions en instal·lacions nauticoesportives i activitats nàutiques de l'Institut per a la Qualitat Turística Espanyola (ICTE) i el Ministeri de Sanitat, i la resta de normativa aplicable.  
  
Segon  
Adaptar el règim d'internat en l'Escola de la Mar de Borriana al nombre màxim permés i condicions i normativa sanitàries, i suprimir l'internat per als participants en l'Escola de la Mar de Benicàssim a l'Alberg Argentina de l'IVAJ.  
  
Tercer  
Les modalitats i embarcacions s'adaptaran al compliment de les condicions i normativa sanitària.  
  
Quart  
L'oferta setmanal de places i activitat s'adequarà a les necessitats i material complint els percentatges d'ocupació que s'establisquen per les autoritats sanitàries.  
  
Cinqué  
Afegir com a obligacions dels participants la presentació d'una declaració responsable sobre la seua salut en els catorze dies previs a l'inici de l'activitat i de no haver estat en contacte estret amb alguna persona amb símptomes de Covid-19, i consentiment i acceptació de les condicions de participació i compromís amb les mesures d'higiene i prevenció.  
  
Sisé  
Les inscripcions es realitzaran exclusivament en línia a través de la pàgina web escolesdelamar.gva.es a partir de les 10 hores del dia 23 de juny de 2020. En aquesta pàgina web s'aniran actualitzant totes les informacions.  
  
Seté  
La Direcció General d'Esport i l'Institut Valencià de la Joventut dictaran les instruccions que siguen necessàries per al desenvolupament de la present resolució, i establiran totes les mesures i actuacions administratives necessàries per a complir-la.  
  
Huité  
La present resolució entrarà en vigor el dia de la publicació en el Diari Oficial de la Generalitat Valenciana.  
  
Contra la present resolució, que no esgota la via administrativa, les persones interessades podran interposar un recurs d'alçada davant els òrgans que han dictat l'acte o el superior jeràrquic, en el termini d'un mes, a comptar de l'endemà de la publicació en el DOGV. Tot això de conformitat amb el que es disposa en els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 15 de juny de 2020.- El director general d'Esport: Josep Miquel Moya Torres. El director general de l'Institut Valencià de la Joventut: Jesús Martí Nadal.